Codrin Ștefănescu bate toba cu amnistia și grațierea: „Suntem foarte aproape de final“ / Dăncilă neagă din nou: „Nu există niciun proiect, vom avea sărbători liniștite“

Secretarul general interimar al PSD, Codrin Ștefănescu, declară pentru a treia oară în patru zile că puterea își va asuma amnistia și grațierea și că sunt „foarte aproape de final“ cu realizarea acestui obiectiv. Premierul Viorica Dăncilă neagă însă din nou existența vreunui proiect în acest sens și declară că „vom avea sărbători liniștite“.

„Am făcut o grămadă de altă lucruri și într-un final ne vom asuma inclusiv aceste chestiuni legate de amnistie și grațiere“, a declarat Ștefănescu, vineri seara, la România TV.

Întrebat ce înseamnă „într-un final“, el a replicat: „Suntem foarte aproape de final și este o temă foarte serioasă, pe care o s-o abordăm cu foarte multă seriozitate“.

Codrin Ștefănescu a afirmat că social-democrații nu sunt impresionați de faptul că românii ar putea ieși masiv în stradă dacă puterea dă o astfel de ordonanță. „Suntem foarte pregătiți de absolut orice“, a spus secretarul general interimar al PSD.

Premierul Viorica Dăncilă a reiterat vineri seară că nu există niciun proiect de amnistie şi graţiere pe masa Guvernului, transmite Agerpres.

„Repet, nu există niciun proiect de amnistie şi graţiere pe masa Guvernului. Vom avea sărbători liniştite. Nici nu mai este timp, se termină luna”, a spus Dăncilă, la recepţia oferită de către preşedintele Klaus Iohannis la Palatul Cotroceni cu prilejul Zilei Naţionale a României. Ea a fost întrebată de jurnalişti dacă Guvernul va adopta luna aceasta un proiect de amnistie şi graţiere.

În legătură cu declarația Vioricăi Dăncilă, Codrin Ștefănescu a spus că, într-adevăr, la acest moment nu există un proiect, dar că acest lucru nu înseamnă că tema a fost abandonată. „Este în atenția noastră masiv. (…) Când va veni momentul oportun, vom face un anunț“, a adăugat el.

„Lucrurile astea se vor produce foarte repede“, a dat asigurări Codrin Ștefănescu.

Președintele Klaus Iohannis a lansat joi un avertisment fără precedent Partidului Social Democrat, atrăgând atenția formațiunii conduse de Liviu Dragnea să nu adopte o ordonanță de urgență privind amnistia și grațierea, deoarece acest lucru ar fi „o catastrofă pentru România” şi ar declanşa o criză politică fără precedent.

„Există semnale că la PSD nu s-a abandonat această idee (OUG pentru amnistie și grațiere – n. red.) O astfel de ordonanţă, care priveşte amnistia şi graţierea unor politicieni până la urmă, ar fi o catastrofă pentru România. Ar fi o catastrofă. Adoptarea unei astfel de ordonanţe ar declanşa o criză politică fără precedent în România”, a spus Iohannis, la Palatul Cotroceni (detalii aici).

Sursa foto: Facebook / Codrin Ștefănescu